प्रधानमन्त्री कप क्रिकेट : गण्डकीसँग वाग्मती स्तब्ध
वाग्मती प्रदेश मंगलबार प्रधानमन्त्री कप पुरुष राष्ट्रिय क्रिकेट प्रतियोगितामा गण्डकी प्रदेशसँग ३ विकेटले पराजित भएको छ । त्रिवि क्रिकेट मैदान कीर्तिपुरमा वाग्मती  नतिजा आफ्नो पक्षमा पारेको भए लगातार पाँचौं खेल जित्दै अंकतालिकाको शीर्ष स्थानमा पुग्ने थियो ।
काठमाडौँ — वाग्मती प्रदेश मंगलबार प्रधानमन्त्री कप पुरुष राष्ट्रिय क्रिकेट प्रतियोगितामा गण्डकी प्रदेशसँग ३ विकेटले पराजित भएको छ । त्रिवि क्रिकेट मैदान कीर्तिपुरमा वाग्मती  नतिजा आफ्नो पक्षमा पारेको भए लगातार पाँचौं खेल जित्दै अंकतालिकाको शीर्ष स्थानमा पुग्ने थियो ।तर, टोली तेस्रो हारसँगै दोस्रो स्थानमा यथावत रह्यो । पहिलो ४ खेल जितेको नेपाल पुलिस क्लब रनरेटमा वाग्मतीभन्दा अगाडि छ । यस हारले वाग्मतीको फाइनल पुग्ने सम्भावनामा ठूलो असर गरेको छ । राउन्ड रोबिन लिगमा ७ प्रदेश र ३ विभागीय टोलीले एक आपसमा खेलेपछि शीर्ष दुई टोलीले फाइनल खेल्ने प्रावधान छ ।राम्रो सुरुआत गरे पनि वाग्मती ४९.१ ओभरमा १ सय ९८ रनमै अलआउट भयो । क्रिजमा आएका अंकित न्यौपानेले पहिलो दुई बलमा क्रमशः २ रन र चौका प्रहार गरेपछि गण्डकीले ३ बलअघि २ सय २ रन बनाउँदै रोमाञ्चक विजय हात पारेको हो । करण पंगेनीले ७९ रन बनाए । उनले ९८ बल खेल्दै ६ चौका र ३ छक्का प्रहार गरे । ईश्वर क्षेत्री ४२ बल खेलेर ५ चौका र १ छक्कासहित ४२, मुस्कान थापा ७१ बल खेल्दै २ चौकासहित २७ र कमल परियार २३ बलमा ३ चौकासहित २० रनमा आउट भए । वाग्मतीका प्रतिश जिसीले २, रिजन ढकाल, सूर्य तामाङ र विपिन आचार्यले १–१ विकेट लिए ।यसअघि आशुतोष घिरोइया र इशान पाण्डेले २१ ओभरभित्र ९० रन जोडेर वाग्मतीलाई सानदार सुरुआत दिलाए । प्लेयर अफ द म्याच कमल परियारले दुवैलाई आउट गरेसँगै वाग्मतीको रनमा अंकुश लागेको थियो । आशुतोषले ६९ बलमा ५ चौकासहित ४४, इशानले ६२ बलमा समान २ चौका र छक्कासहित ४३ रन बनाए । कप्तान रित गौतम १३, विजय गौतम र प्रतीक श्रेष्ठ शून्य, अशोक पौडेल ३०, विपिन ३८ र सूर्य १५ रनमा आउट भए । कमलले १० ओभरमा १ मेडन राख्दै ३१ रन खर्चेर ४, अमृत गुरुङ र कप्तान विपिन खत्रीले २–२ तथा सन्दीप पराजुलीले १ विकेट लिए ।कोशीको सातौं हारकोशी प्रदेशले लगातार सातौं हार बेहोरेको छ । मूलपानी क्रिकेट मैदानमा कर्णाली प्रदेशले कोशीलाई ६ विकेटले हरायो । सुजन थपलियाले ७३ बलमा ८ चौका र ४ छक्काको मद्दतमा ७३ रन बनाए पनि कोशी ३४.३ ओभरमै १ सय ५१ रनमा अलआउट भयो । कर्णालीका दिनेश अधिकारीले ८ ओभरमा १ मेडन राख्दै १८ रन खर्चेर ४ विकेट लिए । प्रकाश जैसीले ३ र दिवान पुनले २ विकेट लिए ।अर्जुन घर्तीले अविजित ५० रन बनाएपछि कर्णालीले २९ ओभरभित्र लक्ष्य पूरा गर्‍यो । प्लेयर अफ द म्याच उनले ४८ बलमा ६ चौका र २ छक्का प्रहार गरे । विपिन शाही २८, निश्चल रावल २१, कप्तान रवीन्द्र शाही १२ रनमा आउट भए । हिमांशु शाहीले १४ बलमा ३ चौका र २ छक्कासहित अविजित २४ रन बनाए । कर्णालीको यो तेस्रो विजय हो ।